
הכנסת העשרים
מושב שלישי
<פרוטוקול מס' 445>
מישיבת ועדת העבודה, הרווחה והבריאות
יום שלישי, י"א בשבט התשע"ז (07 בפברואר 2017), שעה 9:00
<סדר היום:>
<הצעת חוק המהנדסים והאדריכלים (תיקון – שינוי הרכב מועצת ההנדסה והאדריכלות), התשע"ו-2016>
נכחו:

<חברי הוועדה:> 
אלי אלאלוף – היו"ר
מירב בן ארי

שולי מועלם-רפאלי

חברי הכנסת:
יואל חסון
<מוזמנים:> 
	מיכל אבגנים
	–
	מנהלת אגף רישום ורישוי עיסוקים, משרד העבודה, הרווחה והשירותים החברתיים

	אברהם מונל 
	–
	מנהל אגף בכיר מהנדס ראשי, משרד העבודה, הרווחה והשירותים החברתיים

	הדיל יונס
	–
	עו"ד, משרד המשפטים

	אהוד נוף
	–
	יו"ר לשכת המהנדסים והאדריכלים

	ליאור בר-און
	–
	מנכ"ל ארגון האדריכלים העצמאים

	אברהם פורז
	–
	נציג ארגון המהנדסים העצמאים

	ליאת אלבץ
	–
	התאחדות הסטודנטים הארצית

	נעמי בלאנק
	–
	תעשייה אווירית, חברה בלשכת המהנדסים


<ייעוץ משפטי: >
נירה לאמעי-רכלבסקי
<מנהלת הוועדה:>
ענת כהן שמואל
<רישום פרלמנטרי:>
אור שושני
<הצעת חוק המהנדסים והאדריכלים (תיקון – שינוי הרכב מועצת ההנדסה והאדריכלות), התשע"ו-2016,  פ/2523/20, הצעת ח"כ יואל חסון>
<היו"ר אלי אלאלוף:>
בוקר טוב לכולם, אנחנו ממשיכים בהצעת חוק המהנדסים והאדריכלים, תיקון בהרכב של מועצת ההנדסה והאדריכלות – הצעה של חבר הכנסת יואל חסון, שולי מועלם ויצחק וקנין. אנחנו ביקשנו משר העבודה והרווחה את עמדתו והוא הבהיר לנו מה העמדה שלו. את יכולה לקרוא לנו את עמדת השר?

<נירה לאמעי-רכלבסקי:>
מבחינת השר, או שהנציג שייבחר מהארגון יהיה בתוך המכסה של התשעה; או, אם מוסיפים, אז להוסיף נציג של הארגון וכנגד להוסיף גם נציג של הממשלה. זאת אומרת, בחצי הראשון של המשפט הוא בעצם מסכים עם הצעת החוק שמופיעה לפניכם. 

<יואל חסון (המחנה הציוני):>
אבל למה דווקא נציג ממשלה ולא נציג ציבור?

<נירה לאמעי-רכלבסקי:>
תראו, זו גם ככה מועצה יחסית ישנה, יש בה 25 חברים, כבר לא מקימים כאלו מועצות גדולות היום - - - 

<קריאה:>
27.

<נירה לאמעי-רכלבסקי:>
אז בכלל יש הרבה נציגים מהלשכה. 

<היו"ר אלי אלאלוף:>
אחרי ההודעה שקיבלתי מהשר אתמול, אני רוצה לציין: קודם כול יש עובדה – הוא רוצה נציג של העצמאים. זו העובדה. ואת זה גם אמרנו וגם נישאר בעמדה הזאת. 

<יואל חסון (המחנה הציוני):>
איזה שר?

<נירה לאמעי-רכלבסקי:>
חיים כץ. 

<היו"ר אלי אלאלוף:>
זאת אמנם עמדתו, אבל זה לא אומר שזאת עמדתנו - - -

<אברהם פורז:>
אבל זו גם עמדת הממשלה. 

<היו"ר אלי אלאלוף:>
אני משאיר את זה להתלבטות. כי להגדיל אין-סופית זה נראה לי מיותר, אבל... המועצה, מה עמדתכם?

<אברהם פורז:>
ההצעה המקורית מדברת על זה שיֵרד נציג אחד ללשכה ויהיה נציג אחד עצמאי. מבחינתנו זו הצעה נכונה, כי חבל לנפח יותר מדי את המועצה. זו גם עמדת הממשלה ואם גם השר מסכים - - -

<שולי מועלם-רפאלי (הבית היהודי):>
לא, זה לא מה השר מסכים. 

<אברהם פורז:>
זה כמובן יהיה מהקדנציה הבאה, אבל...
<היו"ר אלי אלאלוף:>
אדוני, בבקשה. 

<אהוד נוף:>
אני אהוד נוף, יושב-ראש לשכת המהנדסים והאדריכלים והאקדמאים במקצועות הטכנולוגיים. אני אגיד שני דברים - - -

(הפסקה לא מוכרזת בדיון)
<היו"ר אלי אלאלוף:>
אני מבקש את סליחתכם. אהוד, בבקשה. 

<אהוד נוף:>
זה לחלוטין לא עמדת השר כפי שהוא הביע בפניי אתמול את הדברים. 

<היו"ר אלי אלאלוף:>
אתה מטיל ספק בהודעה של היועצת המשפטית שלנו?

<אהוד נוף:>
יכול להיות ש - - -

<קריאה:>
העבירו לנו את זה בכתב מהשלכה המשפטית. 

<היו"ר אלי אלאלוף:>
מה עמדתך? אתה לא דובר השר. 

<אהוד נוף:>
נכון, אני לא דובר השר, השר יצטרך להשמיע את עמדתו בנפרד. 

לשכת המהנדסים היא ארגון גג שמייצג את כלל המהנדסים בארץ ומתעסק בכל הדיסיפלינות של ההנדסה; ארגון גג שמוכר גם על ידי משרד הפנים וכו' כארגון יציג של כל המהנדסים. אנחנו מכירים ומכבדים ארגונים שפועלים באופן עצמאי ואין לנו שום בעיה עם הדבר הזה - - -
<היו"ר אלי אלאלוף:>
המהנדסים העצמאים זה תופעה חולפת? 

<אהוד נוף:>
במועצת ההנדסה והאדריכלות ישנם תשעה נציגים של לשכת המהנדסים, וכמעט כל הנציגים האלה הם עצמאים. כך שלשכת המהנדסים זה גוף שמכיל הרבה מאוד עצמאים – מכיל את כולם. יש במדינה ב-30 השנים האחרונות סדר גודל של 100,000 איש שסיימו לימודי הנדסה בארץ ועוד כ-50,000 שסיימו במקצועות אקדמיים ומקצועות טכנולוגיים. אנחנו קשורים ליותר מ-50,000 מהנדסים כאלה ויש הרבה ארגונים שמסונפים אלינו  ואנחנו עובדים איתם.

רק להבהיר, מועצת ההנדסה והאדריכלות זה גוף שמתעסק פרופר בנושאים של הנדסה, למשל, האם חשוב או לא חשוב ללמוד דינמיקה במכונות. לא מתעסקים בנושאים של - - -

<היו"ר אלי אלאלוף:>
בוא נתרכז בבעיה, אנחנו מדברים על הייצוג.

<אהוד נוף:>
אני פתחתי את האינטרנט ומצאתי רשימה של איזה 50 אגודות מקצועיות של מהנדסים. עכשיו, למה אגודה כזו או אחרת? מה פתאום שתהיה אגודה כזאת או אחרת נוספת? למה לא - - -

<היו"ר אלי אלאלוף:>
יש לנו הצעה קונקרטית של חברי הכנסת. 

<יואל חסון (המחנה הציוני):>
וגם לא היו ארגונים אחרים שפנו. 

<היו"ר אלי אלאלוף:>
גם לחברי הכנסת יש סמכות ליזום דברים. 

<נירה לאמעי-רכלבסקי:>
בנוסף, השר בוחר את הארגון שמייצג את המספר הגדול ביותר, לפי החוק. 

<היו"ר אלי אלאלוף:>
אדוני, סיימת?

<אהוד נוף:>
אני רוצה להציע הצעה שכבר הצעתי, שאני חושב שצריך לעבד אותה. ההצעה שלי היא שלשכת המהנדסים תוציא קול קורא בין ארגוני המהנדסים השונים, לא דווקא ארגון זו אחר, כאשר אפשר גם לתת עדיפות לכאלה שסיימו ב-15 השנים האחרונות, כדי לתת עדיפות לצעירים. ואז נפרסם קול קורא, נראה את הנושאים הרלוונטיים בסדר היום הציבורי ואנחנו נעמיד לבחירה של השר את האנשים שאנחנו חושבים שהם רלוונטיים. ואז אפשר לעשות את זה כך שנבחר אותם לשנה, ואחרי שנה אולי יהיה נושא אחר, ואז אפשר יהיה - - -
<היו"ר אלי אלאלוף:>
מקובל עליכם?

<שולי מועלם-רפאלי (הבית היהודי):>
אני חושבת שזאת הצעה טובה. במהלך השבועות שמאז הדיון הקודם העלו בפנינו כל מיני דברים. לי, כמי שהגיעה לזה מהמקום של הצעירים... ניהלנו בכנסת הקודמת אין-ספור דיונים על השילוב של אדריכלים צעירים ומהנדסים צעירים, ויש צורך גדול מאוד שתיפתח הדלת הזאת בפני הצעירים במקצועות האלה, כדי שיהיו מיוצגים. צריך להניע איזשהו תהליך של שינוי תפיסה, ספציפית לגבי האדריכלים בהתמחות ולגבי הסיפור של נשים בהתמחות אדריכלים. אלה דברים שעלו שוב ושוב ומבחינתי הם רלוונטיים גם פה. 

אני לא שמה סימני שאלה עלייך, נירה, ולא על הייעוץ המשפטי של המשרד, אבל צריך להגיד שאני שמעתי מהשר דברים אחרים לחלוטין. 

<נירה לאמעי-רכלבסקי:>
אגב, יש מועצות שיש בהן נציגי סטודנטים, למשל בהנדסאים וטכנאים הכנסנו נציג סטודנטים למועצה. גם כתבנו שם שזה לא רק סטודנט, זה גם יכול להיות מישהו בתואר שני או מישהו שסיים שנה או שנתיים קודם. בהמלצת ההתאחדות. 
<שולי מועלם-רפאלי (הבית היהודי):>
לצורך העניין ההתאחדות היא חלק מהותי בדבר הזה. אני לא בטוחה שבארגון שמדבר על אנשים שהם כבר אחרי סיום התואר, סטודנטים זה רלוונטי. אבל אין ספק שצריכים להיות - - -

<נירה לאמעי-רכלבסקי:>
את מדברת על הסדרת המקצוע - - -

<שולי מועלם-רפאלי (הבית היהודי):>
לא רק זה. בכלל, בעיניי בגוף שהוא כל כך מייצג חייבים להיות אנשים צעירים, לא יכולים להיות רק אנשים שהם שנים רבות בתוך המקצוע.

<היו"ר אלי אלאלוף:>
יואל, בבקשה. 

<יואל חסון (המחנה הציוני):>
קודם כול, לגבי העניין של עמדת השר, אני קצת מופתע מההתפתחות הדרמטית פה. אבל זה קריטי להבין את זה, כי אני לא רוצה שאנחנו ניכנס פה עכשיו לעבודה ופתאום ועדת שרים תקבל החלטה אחרת או עמדת המשרד תהיה אחרת, ואז אנחנו סתם נעבוד לשווא. 

<אברהם פורז:>
אנחנו אחרי החלטת ה - - -

<יואל חסון (המחנה הציוני):>
לא, אבל הם יכולים, לקראת הקריאה - - -

<אברהם פורז:>
כבר הייתה קריאה מוקדמת בכנסת. 

<יואל חסון (המחנה הציוני):>
אבל לקראת הקריאה הראשונה הם יכולים להחזיר - - -

<שולי מועלם-רפאלי (הבית היהודי):>
הם יכולים לבקש להחזיר את זה לוועדת שרים.

<אברהם פורז:>
- - - הם לא מבקשים. 

<יואל חסון (המחנה הציוני):>
הם מבקשים, אני אומר לך שהם מבקשים. 

<היו"ר אלי אלאלוף:>
חבר'ה, רק נסביר: אנחנו עכשיו בהכנה לקריאה ראשונה.

<יואל חסון (המחנה הציוני):>
אני יודע, ברור. אני לא רוצה שנעשה פה עבודה לשווא, ולכן צריך להבין מה קורה. 

לגבי ההצעות השונות שעולות כאן, דיברנו על ייצוג התחום של האדריכלים, דיברנו על הייצוג של הצעירים, שבעיניי זה דבר קריטי, ואני אגב חושב שאולי יש הזדמנות לצמצם את המספר של המועצה. אם זה לא נושא חדש, אולי זו הזדמנות לתקן את זה. אם יש אפשרות לצמצם את המספר בלי לגעת בהרכב היחסי, זאת הזדמנות אולי לתקן ולייעל את המערכת. 
<שולי מועלם-רפאלי (הבית היהודי):>
אבל אולי המערכת יעילה, יכול להיות שגם במספר הזה הם מצליחים לעבוד. אני מסכימה איתך שצריך לעשות איזשהו דיון, אבל אולי לא להצביע על משהו שאולי הוא לא בעייתי. אלא אם כן אתה יודע דברים אחרים. 

<יואל חסון (המחנה הציוני):>
אני כן מבין שיש בעיה בעניין הזה. 

בסופו של דבר, אני חושב שאנחנו צריכים לדבר על ייצוג של ארגון. איך הייצוג של הארגון הזה יקרה; האם זה יהיה באישור השר או לא; איך הדברים יומלצו ומה יקרה – זה תהליך שאנחנו נדבר עליו. אבל לא נוותר על ייצוג שוויוני. אני לא יודע אם יש פה ארגונים אחרים וזה פותח פה דיון וצריך עכשיו, בגלל עקרון השוויון, למצוא פה פתרון לשאלה איזה ארגון ייוצג ומי יבחר ומאיזה ארגון – אני לא רוצה להיכנס כאן למקומות של חוסר שוויון - - -

<היו"ר אלי אלאלוף:>
זה אתם הבאתם את הצעת החוק, לא אני. הבאתם במטרה מסוימת. 

<יואל חסון (המחנה הציוני):>
אם אני הייתי קובע לבד, הייתי תומך בחוק שלי כפי שהוא. אבל אם יש פה עמדות אחרות, אני לא רוצה להגיע למצב שאנחנו מאשרים משהו שאחר כך הממשלה תפיל אותו או תקבל החלטה אחרת. 

<היו"ר אלי אלאלוף:>
הממשלה לא יכולה להפיל את זה. 

<מירב בן ארי (כולנו):>
היא לא יכולה. ברגע שזה הגיע לוועדה - - -

<יואל חסון (המחנה הציוני):>
לא נכון, בטח שהיא יכולה. 

<היו"ר אלי אלאלוף:>
היא יכולה למשוך את הצעת החוק. 

<אברהם פורז:>
לא, זאת הצעת חוק פרטית, היא לא יכולה למשוך. 

<היו"ר אלי אלאלוף:>
בכל מקרה, אנחנו לא הולכים נגד מישהו. באנו להיטיב באמצעות החוק הזה, ואני חושב שזאת גם הייתה עמדתכם. אתם באתם לתקן אותו, אבל אם אתם רוצים לקחת אותה בחזרה - - -

<יואל חסון (המחנה הציוני):>
אני לא רוצה. 

<שולי מועלם-רפאלי (הבית היהודי):>
לא, מה שאני מציעה - - -

<היו"ר אלי אלאלוף:>
את לא לבד, עם כל הכבוד, תני לנו לגמור את המשפטים שלנו. אני חוזר, זאת הצעת חוק שלכם – אם תרצו לקחת אותה בחזרה, אני בעד. 
<שולי מועלם-רפאלי (הבית היהודי):>
אני יכולה להציע הצעה?

<היו"ר אלי אלאלוף:>
לא, את לא לבד, יש אנשים אחרים. מונל, בבקשה.

<אברהם מונל:>
אני רוצה להסביר עוד פעם את עמדת השר. אני חושב שאיך שקראתם את זה, זה לא הובן כראוי. השר מסכים להוסיף עוד שני חברים, אחד מהממשלה ואחד נוסף, אבל הנוסף יהיה נציג של הלשכה והלשכה תמנה אותו מקרב העצמאים. הוא לא התכוון שיהיה גוף נוסף. הוא הבהיר לי את זה עכשיו טלפונית. 
<נירה לאמעי-רכלבסקי:>
תראה, אני דיברתי הבוקר עם נטע ברנע נאור והיא הסבירה לי שאני מבינה את זה נכון. או שהנציג שייבחר מהארגון יהיה בתוך המכסה של תשעת מומלצי הלשכה - - -

<אברהם מונל:>
נכון, זאת האופציה הראשונה. 

<נירה לאמעי-רכלבסקי:>
או להוסיף נציג של הארגון וכנגד להוסיף נציג של הממשלה. אני לא רואה כאן משהו אחר. 

<אברהם מונל:>
הכוונה שלו היא להוסיף נציג נוסף של הלשכה, והלשכה תבחר את הנציג הזה מתוך הארגון.

<היו"ר אלי אלאלוף:>
תביא את זה בכתב. 

<אברהם מונל:>
זה מה שהשר הבהיר לי כרגע טלפונית. 

<יואל חסון (המחנה הציוני):>
זה לא ברור כל כך. 

<אברהם מונל:>
אני רוצה גם לענות למה שהעלתה חברת הכנסת קודם. אכן הצעירים לא מיוצגים במועצה, אבל אני כיושב-ראש, שמותר לו להזמין חברים, הזמנתי בכל הדיונים האחרונים נציגים של האדריכלים הצעירים, שהיו שותפים בוועדות של המועצה. 

<היו"ר אלי אלאלוף:>
מצוין. 

<ליאת אלבץ:>
אני ליאת אלבץ, מהתאחדות הסטודנטים הארצית. אני רוצה להזכיר ליושב-ראש שהעברנו כאן לא מזמן תיקון - - -

<היו"ר אלי אלאלוף:>
אני זוכר טוב מאוד, זה היה פחות מסובך מהיום. 

<ליאת אלבץ:>
נכון. העברנו תיקון למועצת ההנדסאים והטכנאים ושם באמת הכנסנו נציג מטעם הצעירים. זאת למרות שעל פי חוק שחברת הכנסת שולי וחברת הכנסת מירב בן-ארי העבירו בקיץ, הנציג הוא לא סטודנט, אלא הוא נציג שארגון הסטודנטים היציג הוא זה שממנה אותו. כך זה גם במועצה להשכלה גבוהה ובכל גוף אחר שיש לו איזושהי נגיעה להכשרה ולצעירים. נראה לי שכולם פה מסכימים שכן צריך יותר התייחסות לאוכלוסייה הצעירה, ולכן אני מציעה פה איזושהי עמדה, אולי עמדת פשרה, שאומרת שנעשה תיקון דומה למה שעשינו במועצת ההנדסאים והטכנאים, כך שיהיה נציג שארגון הסטודנטים היציג ימנה. 
אנחנו בקשר עם האדריכלים הצעירים וגם נשמח להיות בקשר עם האדריכלים העצמאים, ונוכל לעשות איזשהו תהליך ציבורי משותף לבחירת הנציג מטעם הצעירים במועצה. 

<היו"ר אלי אלאלוף:>
תודה. גברתי, בבקשה. 

<נעמי בלאנק:>
שמי נעמי בלאנק, אני מלשכת המהנדסים. אני רוצה להתייחס לכמה דברים. אחד, הלשכה פתחה בשנה האחרונה פעילות ענפה עם אגודות הסטודנטים: אנחנו נמצאים בכל מוסדות ההשכלה הגבוהה שבהם מלמדים הנדסה ואדריכלות ומקצועות אקדמיים בנושאים הטכנולוגיים; אנחנו נפגשים עם כל הסגל האקדמי; התחלנו במפגשים עם סטודנטים ואנחנו נשמח לשיתוף פעולה. יותר מזה, אנחנו מצרפים את הסטודנטים - - -

<היו"ר אלי אלאלוף:>
מה תפקידך?

<נעמי בלאנק:>
אני בהנהלה של לשכת המהנדסים, בהנהלה המקצועית. אני אבהיר שהלשכה מחולקת לאגודות מקצועיות על פי תחומי תוכן בהנדסה ולכל אגודה יש הנהלה שמורכבת מאנשי אקדמיה, ואנחנו מכניסים כרגע סטודנטים להנהלות האלה.  יש לנו כבר נציגות מאוניברסיטת באר שבע, מהטכניון, מהמכללות. 
<היו"ר אלי אלאלוף:>
שולי, בבקשה. 

<שולי מועלם-רפאלי (הבית היהודי):>
אני רוצה להציע, אם זה מקובל על חברי יואל ועליך, שלא נקיים היום הצבעות, כי אני חושבת שחייבים לעשות איזשהו בירור יותר יסודי. אחד הדברים שהביא בפניי השר זה מה שעלה פה – שקיימים ארגונים רבים נוספים. אני הייתי פחות מודעת לזה, אני באתי לתוך זה מתוך הסיפור של הצעירים. לכן אני מציעה שלא נקיים היום הצבעה, אלא נשב יחד איתך ועם היועצת המשפטית ועם השר, ונקבל איזושהי עמדה שגם תביא לידי ביטוי את הרצון האמתי לפתוח את השורות, כי צריך לעשות ריענון, צריך להכניס אנשים שלא בפנים, צריך להכניס צעירים וצעירות. 
<יואל חסון (המחנה הציוני):>
אני אגיד תוספת לעניין הזה. קודם כול, אני כן רוצה לדון בעניין של מספר החברים - - -

<היו"ר אלי אלאלוף:>
במועצה? ב-27?

<יואל חסון (המחנה הציוני):>
כן. ולהתאים את זה למה שמקובל היום. 

דבר שני, אני צריך ללמוד את ההצעה הזאת, אבל אני לא מוכן... צריך שתהיה פה שקיפות ברורה לגבי איך השר בוחר את הארגון. שלא יהיה פה מצב שהולכים בסוף לאיזה ארגון נוח או משהו כזה. אני בעד שהארגון יהיה כפי שאנחנו הצענו, ואם השר רוצה להציע הצעה אחרת, הוא צריך להגיד למה דווקא הארגון ההוא ולא ארגון אחר. 
<נירה לאמעי-רכלבסקי:>
בדרך כלל זה לפי הגודל, וכך גם קורה היום. בסעיף הזה כתבנו כרגע ארגון שלמיטב הבנתנו הוא הגדול, אבל אם לדעת השר חדל הארגון לייצג את המספר הגדול, הוא בוחר את הארגון שכן מייצג באותו רגע את ה - - -

<שולי מועלם-רפאלי (הבית היהודי):>
כל כמה זמן השר יכול לשנות את זה?

<יואל חסון (המחנה הציוני):>
וכרגע אתם הארגון הכי גדול?

<קריאה:>
כן. 

<מירב בן ארי (כולנו):>
אני רוצה להעיר משהו, אדוני. אנחנו יושבים כאן הרבה בהצעות חוק וכבר הרבה זמן לא שמעתי שהמציעים מבקשים שלא להצביע אלא להמשיך לדון. 

<יואל חסון (המחנה הציוני):>
לא, אני לא - - -

<מירב בן ארי (כולנו):>
אני מתייחסת לדברים של שולי. נראה שהדברים פה לא אפויים לגמרי ושיש עוד דברים פתוחים, ולכן אני גם חושבת שצריך לחכות. 
<היו"ר אלי אלאלוף:>
אדוני, בבקשה. 

<ליאור בר-און:>
שמי ליאור בר-און, אני מנכ"ל ארגון המהנדסים והאדריכלים העצמאים. כפי שאדוני ציין, נפגשנו לפני שלושה שבועות והעלינו את הטעמים שלנו. אני רוצה לפתוח ולומר שאנחנו לא אחד מתוך 50, אלא אנחנו הארגון היציג של העצמאים בענף הזה. כשמשרד הכלכלה התכתב איתנו לאור הדרישה שלנו, הוא ביקש לקבל את המספר המדויק. לשמחתי אנחנו מנהלים את הרישומים שלנו אצל רשם המאגרים, והמספרים שלנו הם חלוטים וברורים, ואני לא בטוח ששאר הארגונים עושים את זה. אני רוצה לחלוק על סוגיית ה - - -
<היו"ר אלי אלאלוף:>
אתה יכול להגיד מה המספר?

<ליאור בר-און:>
אנחנו מעל 2,200 בעלי משרדים. 

הפעילות של הלשכה היא בעצם פעילות אחרת, כפי אפשר לקרוא מהתקנון של הלשכה אל מול התקנון של ארגון המהנדסים והאדריכלים העצמאים. אנחנו מייצגים את העצמאים על מגוון האינטרסים שלהם. כפי שציינתי בישיבה הקודמת, יש הרבה מאוד ניגודי עניינים בין עצמאים לבין שכירים, והם צריכים לבוא לידי ביטוי במועצה. צריך להיות מגוון דעות, צריך להיות ייצוג לעצמאים, ואי אפשר לפזר איזשהו מסך עשן ולומר שיש עוד 50 או 34 או 87 ארגונים. אנחנו הארגון שמוביל את העצמאים בענף הזה, וכמו שאמרתי, אנחנו הקטר של הכלכלה, ובסופו של דבר העצמאים אצלנו מעסיקים קרוב ל-30,000 עובדים. לכן לא יכול להיות שלא יהיה לנו אפילו ייצוג אחד במועצה. 
אני גם חולק על מה שאמרו כאן, שללשכה יש תשעה נציגים. אנחנו בעד צעירים, יש לנו ועדת משרדים צעירים, אנחנו תמיד שמים את הצעירים בחזית, ועד היום - - -

<שולי מועלם-רפאלי (הבית היהודי):>
בגלל זה כשאישה יוצאת לחופשת לידה זה לא נחשב להמשך התמחות באדריכלים, אדוני?

<ליאור בר-און:>
איך זה קשור אליי? אם אנחנו יכולנו להביע את עמדתנו במועצה היינו עושים את זה, אבל לצערי הרב אנחנו לא מצליחים לעשות את זה. 

<קריאה:>
יש לכם שלושה נציגים במועצה. 

<שולי מועלם-רפאלי (הבית היהודי):>
אתם מעסיקים 30,000, אתם הכי גדולים, זה האנשים שלך שלא מאפשרים את זה. 

<ליאור בר-און:>
תנו לי לסיים. ככל שיכולנו להביע את עמדתנו במועצה, הדברים היו נראים אחרת. אנחנו מבקשים מקום אחד מתוך תשעה, כדי להביע את עמדתנו, כדי לייצר גיוון דעות. היום יש את אותה שבלונה, ואני מאוד שמח שהלשכה התעוררה עכשיו ומוכנה להעלות סוגיות של צעירים ולדחוף את הצעירים קדימה. אבל אני שואל מה קרה עד היום, למה זה לא בוצע. אז היום זה נחמד לשים את זה בחזית, כי זה באמת מאוד פופוליסטי, אבל אנחנו, עם נציג אחד - - -
<שולי מועלם-רפאלי (הבית היהודי):>
זה לא פופוליסטי, זה דבר מאוד חיובי.

<מירב בן ארי (כולנו):>
המינוח לא נכון, פופוליסטי זה דבר שלילי. 

<ליאור בר-און:>
אני לא מבין למה יש חשש כזה גדול שהעצמאים יבואו מתוך העמדות שלהם, ישימו את הדברים על השולחן, יוכלו לדון בצורה ברורה. הרי זה אפילו לא מתקרב לרוב במועצה, זה רק נותן אפשרות לפתחון פה, לומר את הדברים ולדון בהם. אני לא מבין למה יש התנגדות כל כך גדולה, זה משהו שהוא לא ברור לנו. אני חושב שבדיון הקודם של הוועדה הדברים עלו, ודנו ביתרונות של הייצוג שלנו במועצה, ואני חושב שזה ראוי ונדרש. שוב, אנחנו הגוף עם המספר הגדול ביותר של עצמאים בענף. 
<יואל חסון (המחנה הציוני):>
אבל אתה יודע מה מטריד אותי בדיון הזה? שעל פניו זו נראית הצעת החוק הכי פשוטה בעולם, אבל אני חייב להגיד לכם שמאז הדבר הזה פשוט קמים עלינו מכל כיוון, מאיימים עלינו שההשפעה תהיה לא מאוזנת, שזה ישנה את ה... תסבירו לי למה כל המצב הזה. 

<אברהם פורז:>
אחד מתשעה יכול לשנות?

<יואל חסון (המחנה הציוני):>
לכן אני שואל. כי השר משנה פתאום את עמדתו, פתאום מציגים לנו ארגונים אחרים, פתאום יש פניות נוספות - - -

<אברהם פורז:>
פשוט השתנה השר. כל המערכת הזאת הייתה תחת שר הכלכלה וברגע שהיא עברה למשרדו של השר כץ הוא שינה כנראה את עמדתו. אני לא רוצה... יש לי חשש... הרקע שלו עם ועדי העובדים וכל זה... כי בסך הכול מדובר בגוף ש - - -
<היו"ר אלי אלאלוף:>
אנחנו לא כל כך אוהבים לדבר על מי שלא נוכח. 

<אברהם פורז:>
אדוני היושב-ראש, מדובר בחוק קטן שמטרתו לתת אחד מתוך תשעה. אם עכשיו רוצים לפתוח את כל הסיפור על מועצת הנדסה ואדריכלות, כולל ייצוג לכאלה וכאלה וכאלה – אפשר. אבל בהזדמנות אחרת. אם משרד העבודה והרווחה חושב שזה טעון שיפור, שיבוא עם הצעת חוק רחבה לשנות את כל ההרכב, לצמצם, לתת ייצוג לעוד גופים. אבל הארגון הזה בסך הכול בא כי הם מרגישים שהם לא מיוצגים והאינטרסים שלהם נפגעים. 
מעבר לזה, הצעת החוק עברה בקריאה מוקדמת במליאת הכנסת, ולפי דעתי, בסיטואציה הזאת יש לוועדה שתי אפשרויות. אם חברי הכנסת ימשכו אותה – נגמר העניין. אם חברי הכנסת לא מושכים אותה ויש רוב נגדה, צריך לחזור למליאה ולהציע להסיר.

<מירב בן ארי (כולנו):>
אין לְמה, אנחנו יכולים בוועדה לטפל בזה. 

<אברהם פורז:>
לא, הוועדה לא יכולה להחליט להסיר הצעת חוק שעברה במליאה. כדי להסיר אותה צריך לחזור למליאה עם המלצה - - -

<היו"ר אלי אלאלוף:>
אנחנו לא רוצים להגיע למצב הזה. 

<מירב בן ארי (כולנו):>
אל תדאג, יו"ר הוועדה מספיק בעניינים בשביל לדעת מה לעשות. 

<היו"ר אלי אלאלוף:>
אני רוצה לסכם את הדיון. 

<אהוד נוף:>
אני יכול לענות? כי נאמרו פה דברים לא מדויקים. 

<היו"ר אלי אלאלוף:>
לא. אני חייב להגיד לכם, אני לא מבין, כשאתם נמצאים בארגון כל כך הרבה שנים... גילוי נאות: אני מכיר את מונל, הוא חבר שלי, אנחנו מכירים כבר 35 שנה. 35 שנה הוא באותו תפקיד ציבורי; אני חושב שכדאי שנחשוב קצת על ריענון. לפחות למטה. להשאיר את הגנרל למעלה, אבל לרענן את החיילים, אחרת הם גם יתעייפו. אני לא מבין את הפחד מלצרף עוד אנשים. לא מבין מה הפחד שלכם. 

אני רוצה לחזור לנושא. יש בפניי הצעת חוק, ורק אתם תחליטו. אני מבין שכבר יש ביניכם מחלוקת – אתה בעד להמשיך - - -

<יואל חסון (המחנה הציוני):>
היא מציגה פה עמדה אחרת. 

<היו"ר אלי אלאלוף:>
אני בעד להמשיך את הצעת החוק הזאת. מי שרוצה לתקן או לשנות או להשפיע על השר – אני אקבל רק הודעה בכתב מהשר. הודעה בכתב מהשר תחייב אותי, וכל הודעה אחרת לא תחייב. אנחנו קיבלנו בכתב את מה שהשר רוצה, וגם זה המלצה ולא קביעה – אל תשכחו שאנחנו מחליטים פה. 

ברשותכם, אני רוצה להפסיק את הדיון בנקודה הזאת ולבקש מנירה לקבל את ההצעות השונות שלכם, ואנחנו נשב בין חברי הכנסת ונראה לאיזה כיוון אנחנו מובילים את החוק הזה. בסדר?

<יואל חסון (המחנה הציוני):>
מסכים. 

<שולי מועלם-רפאלי (הבית היהודי):>
בסדר גמור. 

<היו"ר אלי אלאלוף:>
אז זה הסיכום. 

<יואל חסון (המחנה הציוני):>
אני רוצה לומר עוד משפט. אני לא אסכים לתת-ייצוג ולא אסכים למצב שהארגונים לא מיוצגים. אני רוצה שבאמת נשמע את עמדת השר, נעשה ישיבת הכנה לפני הדיון הסופי ונגיע לאיזשהו פתרון שיש בו ייצוג הולם. 
<היו"ר אלי אלאלוף:>
אז אנחנו מסכמים את זה ככה. אני גם רוצה להוסיף שאני מאוד מאוהב בהמלצה של להביא מהנדסים צעירים, דור חדש, וכדאי שתמצאו את הדרך לעשות גם את זה. תודה, הישיבה נעולה. 

<הישיבה ננעלה בשעה 09:35.>

